
Kinnistu võõrandamine avalikul suulisel enampakkumisel 

(Narva, Rüütli tn 8)

Narva Linnavalitsus võtab vastu protokollilise otsuse:

1. Taotleda Narva Linnavolikogult otsuse vastuvõtmist Narvas aadressil Rüütli tn 8 asuva kinnistu võõrandamise kohta avalikul suulisel enampakkumisel vastavalt lisatud Narva Linnavolikogu otsuse eelnõule. 

2. Volitada Narva Linnavalitsuse Linn Arenduse ja Ökonoomika Ameti direktorit Georgi Ignatovi’t antud küsimuses ette kandma Narva Linnavolikogu istungil.

NARVA LINNAVOLIKOGU

O T S U S

Kinnistu võõrandamine avalikul suulisel enampakkumisel 
(Narva, Rüütli tn 8)
1. Asjaolud ja menetluse käik

Narva linna ja OÜ Euroekspert Grupp vahel 16.09.2010 sõlmitud hoonestusõiguse lõpetamise kokkuleppe, kinnistule hoonestusõiguse seadmise lepingu, reaalkoormatise seadmise lepingu, asjaõiguslepingu ja kinnistamisavalduste (Narva notar Tatjana Boitsova ametitoimingute raamatu registri number 5112) kohaselt kohustus OÜ Euroekspert Grupp projekteerima ja valmis ehitama kinnistul aadressil Rüütli tn 8, Narva (katastritunnus 51101:002:0001, pindala 5 100 m2, maa sihtotstarve – 100% ärimaa, kinnistu olulisteks osadeks on kahekorruseline hoone üldpinnaga 933,1 m2 ja majandushoone üldpinnaga 85,5 m2, bilansiline maksumus 144 060,14 eurot) ühiselamu ning vormistama ühiselamu kasutusloa lepingus sätestatud tähtaegadel.
12.11.2014 esitas Euroekspert Grupp Narva Linna Arenduse ja Ökonoomika Ametile taotluse, milles palus võõrandada OÜ-le Euroekspert Grupp enampakkumise korras eelnimetatud kinnistu, mida osaühing kasutab hoonestusõiguse alusel.   

Rüütli tn 8 asuva kinnistu võõrandamist arutati Narva Linnavalitsuse linnavarakomisjoni koosolekul 19.11.2014 (protokoll 14) ning otsustati:
1. Soovitada nõustuda OÜ Euroekspert Grupp taotlusega võõrandada hoonestusõigusega koormatud kinnistu Narvas aadressil Rüütli tn 8 avalikul suulisel enampakkumisel.

2. Narva Linna Arenduse ja Ökonoomika Ametil tellida eksperthinnang kinnistu asukohaga Rüütli tn 8 turuväärtuse määramiseks.

3. Kehtestada enampakkumise osavõtutasu 1600 eurot ja tagatisraha 10% eksperthinnangust.

4. Narva Linna Arenduse ja Ökonoomika Ametil esitada antud küsimus Narva Linnavalitsuse istungile sellekohase õigusakti vastuvõtmiseks.
Vastavalt AS Pindi Kinnisvara eksperthinnangule oli kinnistu aadressil Rüütli tn 8, Narva, turuväärtus 21.04.2011 seisuga 76 400,0 eurot. Vastavalt AS Arco Real Estate eksperthinnangule on hoonestusõigusega koormatud kinnisasja turuväärtus 09.12.2014  seisuga 20 400,0 eurot.
2. Õiguslikud alused

Kohaliku omavalitsuse korralduse seaduse (edaspidi KOKS) § 22 lõike 1 punkti 6 kohaselt volikogu ainupädevusse kuulub linnavara valitsemise korra kehtestamine.
Vastavalt Narva Linnavolikogu 21.06.2005 määruse nr 20/57 „Linnavara eeskiri” (edaspidi ka Eeskiri) § 58 linnavara võõrandamise korra kehtestab Narva Linnavolikogu. 

Tulenevalt Narva Linnavolikogu 09.06.2005 määruse nr 18/56 „Linnavara võõrandamise kord” (edaspidi Kord) § 4 p-dest 4.1-4.5 linnavara võib võõrandada, kui vara ei ole vajalik avalikuks otstarbeks ega linna valitsemiseks; vara on muutunud kõlbmatuks avalikuks kasutamiseks, linna valitsemiseks või ei ole otstarbeks tulu saamiseks; kui on kindlaks tehtud, et vara ei ole vajalik linna valitsemiseks, kuid on vajalik riigile või muule avalik-õiguslikule isikule tema seaduses sätestatud ülesannete täitmiseks; vara on vajalik välisriigile diplomaatilise, konsulaar- või kaubandusesinduste tarbeks; võõrandamine on ette nähtud seaduses või linnavolikogu õigusaktidega sätestatud korras.

KOKS § 30 lõike 1 punkti 2 kohaselt linnavalitsus lahendab ja korraldab kohaliku elu küsimusi, mis volikogu määruste või otsustega või linna põhimäärusega on pandud täitmiseks valitsusele.

Vastavalt Korra § 8 linnavara võõrandamisel tasu eest toimub linnavara võõrandamine keskmise müügihinna (turuväärtuse) alusel. Linnavara alghinna määrab võõrandamise otsuse vastuvõtnud isik ehk tulenevalt Korra § 9  Narva Linnavalitsus. Alghinna määramisel lähtutakse varale antud eksperthinnangust.

Vastavalt Korra § 11 on linnavara võõrandamise korraldaja Narva Linna Arenduse ja Ökonoomika Amet. 

Korra § 13 kohaselt toimub linnavara tasu eest võõrandamine avalikul enampakkumisel  või  eelläbirääkimistega pakkumisel. 
Korra § 23 kohaselt enampakkumisest osavõtutasu ja tagatisraha suuruse määrab võõrandamisotsuse vastuvõtja. Osavõtutasu suurus ei tohi ületada 1 600 eurot. Tagatisraha suurus võib olla kuni 10% võõrandatava vara eksperthinnangust.

Korra § 72 alusel linnavara müügilepingu ja linnavara müügilepingu muutmise lepingu notariaalse lepingu tõestamisega seotud kulud, samuti vara riiklikes registrites registreerimisega seotud kulud kannab ostja.

3. Otsus

3.1. Võõrandada avalikul suulisel enampakkumisel Narva Linna Arenduse ja Ökonoomika Ameti bilansis olev linnavara, milleks on 16.09.2010 sõlmitud hoonestusõiguse lõpetamise kokkuleppe, kinnistule hoonestusõiguse seadmise lepingu, reaalkoormatise seadmise lepingu, asjaõiguslepingu ja kinnistamisavalduste (Narva notar Tatjana Boitsova ametitoimingute raamatu registri number 5112) alusel OÜ Euroekspert Grupp  kasuks hoonestusõigusega koormatud kinnistu aadressil Rüütli tn 8, Narva (katastritunnus 51101:002:0001, pindala 5 100 m2, maa sihtotstarve – 100% ärimaa, kinnistu olulisteks osadeks on kahekorruseline hoone üldpinnaga 933,1 m2 ja majandushoone üldpinnaga 85,5 m2, bilansiline maksumus 144 060,14 eurot).

3.2. Kehtestada linnavara võõrandamise alghind 76 400,0 eurot. 
3.3. Kehtestada enampakkumise osavõtutasu 1 600 eurot ja tagatisraha 7 640,0 eurot.

3.4. Käesoleva otsuse punktis 3.1. nimetatud linnavara võõrandamisega seotud kulud (notari tasud ja riigilõivud) tasub ostja.
3.5. Volitada linnapead Eduard East´i allkirjastama Narva linna nimel sellekohane notariaalne leping.

4. Rakendussätted
4.1. Narva Linnavolikogu kantseleil teha otsus teatavaks Narva Linnavalitsusele.

4.2. Narva Linnavolikogu otsus jõustub seadusega sätestatud korras.

4.3.  Käesolevat otsust võib vaidlustada Tartu Halduskohtu Jõhvi kohtumajas 30 päeva jooksul haldusakti teatavakstegemisest.

